Dolny Kubynas
Dolny Kubynas (svk. Dolný Kubín; vok. Unterkubin, veng. Alsókubin) – miestelis šiaurės Slovakijoje, Žilinos krašte. Dolny Kubyno apygardos administracinis centras. 19 196 gyventojai (2015 m. duomenys). Įsikūręs tarp Mažosios Fatros, Orava Maguros ir Chočo kalnų. Yra 468 m virš jūros lygio ir užima 55 km² plotą. Per miestelį teka Orava. Nutolęs maždaug 15 km nuo Ružomberoko, 45 km nuo pasienio su Lenkija ir 270 km nuo Bratislavos. Miestelis susideda iš dešimties rajonų: Banisko, Beňova Lehota, Brezovec, Kňažia, Malý Bysterec, Medzihradné, Mokraď, Staré mesto, Veľký Bysterec ir Záskalie. Įkurtas XIV a. Rašytiniuose šaltiniuose, kaip Dolny Kubynas, pirmą kartą paminėtas 1314 m. 1632 m. suteiktas miestelio statusas. 1633 m. suteikta teisė prekybai.